สธ.ร่วมหลายหน่วยงานสร้างยุวอสม. ดูแลสุขภาพในชุมชนเป็นปีแรก เผยมีเยาวชนสนใจลงทะเบียนออนไลน์แล้ว กว่า 7,000 คน ตั้งเป้าปี 2565 สร้างพื้นที่ต้นแบบ 10 จังหวัด
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า กระทรวงสาธารณสุข มีแนวคิดพัฒนายุวอาสาสมัคร (ยุวอสม.) กลุ่มเด็กและเยาวชนทั้งในและนอกระบบการศึกษาทั้งระบบออนไลน์และออนไซต์ ที่สมัครใจ สนใจงานและกิจกรรมด้านสุขภาพ มีความมุ่งมั่น เสียสละ เข้ามาช่วยเหลือดูแลสุขภาพ เพื่อน ครอบครัว และคนในชุมชนให้มีสุขภาพดี โดยเป็นนักสื่อสารสุขภาพ นวตกรด้านสุขภาพ และผู้นำการปรับเปลี่ยนพฤติกรรมด้านสุขภาพ ขณะนี้มีผู้ลงทะเบียนผ่านเว็บไซต์เป็น ยุว อสม.แล้ว 7,136 คน แบ่งเป็น โรงเรียนประถมศึกษา 3,927 คน โรงเรียนขยายโอกาส 2,556 คน และโรงเรียนมัธยมศึกษา 653 คน พร้อมกันนี้ได้ตั้งคณะกรรมการขับเคลื่อนการพัฒนาศักยภาพ ยุว อสม.         โดยมีผู้แทนจาก กระทรวงสาธารณสุข สำนักงานคณะกรรมการการศึกษาขั้นพื้นฐาน กรมพินิจและคุ้มครองเด็ก สภาเด็กและเยาวชนแห่งประเทศไทย กรมประชาสัมพันธ์ และสถาบันยุวทัศน์แห่งประเทศไทย เป็นกรรมการ เพื่อดูแลขับเคลื่อนการพัฒนายุว อสม. แบบบูรณาการ         ด้านนายแพทย์ธเรศ กรัษนัยรวิวงศ์ อธิบดีกรมสนับสนุนบริการสุขภาพ (กรม สบส.) กล่าวว่า กรม สบส. ได้พัฒนาหลักสูตรการเรียนรู้ 2 หลักสูตร เพื่อพัฒนายุว อสม. ได้แก่ หลักสูตรพื้นฐาน 12 เรื่อง และหลักสูตรพัฒนา 2 หลักสูตรย่อย เน้นเสริมทักษะด้านต่างๆ ทั้งนี้ได้เปิดให้เยาวชนที่สนใจลงทะเบียนเป็น ยุว อสม. ผ่านระบบลงทะเบียนออนไลน์ http://gen-hed.com เพจFace book ยุวอสม.http://www.facebook.com/GenhealthTH และเว็บไซต์ ยุวอาสาสมัครสาธารณสุข http://sites.google.com/view/gen-h  ทั้งนี้ในปี 2565 กระทรวงสาธารณสุขได้วางแนวทางร่วมกับ คณะกรรมการขับเคลื่อนการพัฒนาศักยภาพ ยุว อสม. ขับเคลื่อนการสร้าง ยุว อสม. สร้างพื้นที่ต้นแบบ 10 จังหวัด และเตรียมกำหนดวันยุว อสม. ด้วย